‘BEAUTY’เข้าตลาดฯ ขายราคา7.50-8.50บาท
บิวตี้ บุฟเฟต์ พร้อมเข้าตลาดหลักทรัพย์กลางเดือน ธ.ค. คาดเม็ดเงินระดมทุน 600-700 ล้านบาท จากช่วงราคา 7.5-8.5 บาท
17 พ.ย. 2555

บิวตี้ บุฟเฟต์ พร้อมเข้าตลาดหลักทรัพย์กลางเดือน ธ.ค. คาดเม็ดเงินระดมทุน 600-700 ล้านบาท จากช่วงราคา 7.5-8.5 บาท 
นายวิชา โตมานะ กรรมการผู้จัดการ สายงานวาณิชธนกิจ บล.ฟิลลิป (ประเทศไทย) ในฐานะที่ปรึกษาทางการเงินของบริษัท บิวตี้ คอมมูนิตี้ (BEAUTY) เปิดเผยว่า ขณะนี้อยู่ระหว่างการเตรียมสำรวจราคาจากนักลงทุนสถาบัน (บุ๊กบิล) เพื่อกำหนดราคาเสนอขายหุ้นทั้งหมด 82.5 ล้านหุ้น สุดท้ายภายในสิ้นเดือน พ.ย.นี้ จากช่วงราคา 7.5-8.5 บาท ซึ่งจะได้เงินระดมทุนประมาณ 60-0700 ล้านบาท และคาดว่าจะเข้าจดทะเบียนในตลาดหลักทรัพย์แห่งประเทศไทย (ตลท.) ได้กลางเดือน ธ.ค.นี้




 
ทั้งนี้ ช่วงราคาที่กำหนดคิดจากกำไรสุทธิ 4 ไตรมาสติดกันเทียบเป็น พี/อี 15-17 เท่า ซึ่งถือมีส่วนลดจากราคาปิดต่อกำไรต่อหุ้น (พี/อี) ของหลักทรัพย์ที่ประกอบธุรกิจเดียวกันที่ 23 เท่า หรือ พี/อี กลุ่มพาณิชย์ที่ 30 เท่า ซึ่งหุ้นทั้งหมดจะเสนอขายทั้งนักลงทุนรายย่อยและนักลงทุนสถาบัน แต่จะกำหนดสัดส่วนได้หลังมีการบุ๊กบิลแล้ว
อย่างไรก็ดี เพื่อให้จำนวนหุ้นขายประชาชนครั้งแรก (ไอพีโอ) เข้าถึงรายย่อยและขยายฐานลูกค้าได้มากที่สุด แต่จะมีการสุ่มเลือก (แลนดอม) ผู้ได้รับการจองซื้อหุ้นไอพีโอ BEAUTY ถ้ามีจำนวนเงินในบัญชีหรือมีการเปิดบัญชีการซื้อขายหลักทรัพย์กับ บล.ฟิลลิป 
สำหรับช่วงเวลาขายแม้หุ้นจะมีการปรับฐานลงมาต่ำกว่า 1,300 จุด ก็ไม่น่าจะเกี่ยวข้องมีความกังวลกับการเสนอขายหุ้น BEAUTY อยู่แล้ว เพราะนักลงทุนน่าจะมองตัวบริษัทที่มีการเติบโตในอนาคตมากกว่า
นพ.สุวิน ไกรภูเบศ ประธานเจ้าหน้าที่บริหาร BEAUTY กล่าวว่า เป้ารายได้ในปี 2556 ก็อยู่ในการเติบโตเหมือนหลายปีที่ผ่านมาที่จะเติบโตไม่ต่ำกว่า 20% จากปีนี้ โดยส่วนของกำไรบริษัทจะพยายามรักษาอัตราการทำกำไรขั้นต้นไว้ที่ระดับ 70% ซึ่งใกล้เคียงกับปัจจุบันและอัตรากำไรสุทธิไว้ที่ระดับกว่า 20% ซึ่งจะส่งผลให้บริษัทมีรายได้และกำไรที่เติบโตได้อย่างต่อเนื่องตามที่ตั้งเป้าไว้